David Nicholls

David Alan Nicholls (sündinud 30. novembril 1966) on inglise kirjanik, stsenarist ja näitleja.

Elukäik
Inglismaal Hampshire’i krahvkonnas Eastleigh's sündinud Nicholls õppis Toynbee ühtluskoolis ja Barton Peverili kolledžis, keskendudes viimases draama- ja teatriõpingutele ning mängides mitmes teatrilavastuses. 1985–1988 õppis ta inglise kirjandust ja teatrikunsti Bristoli ülikoolis (lõpetas).  David Nichollsi koduleht Seejärel õppis Nicholls stipendiumi toel Ameerika Muusikali- ja Teatriakadeemias New Yorgis näitlejaks ning naasis Inglismaale 1991. aastal.

Järgneva kaheksa aasta jooksul töötas Nicholls mitme trupi koosseisus näitlejana. Seejärel kuulus ta kolme aasta vältel Kuningliku Rahvusteatri (Royal National Theatre) truppi, kus oli dublant ja mängis kõrvalosi. Näitlejatöö kõrvalt hakkas Nicholls esialgu vabakutselisena ning hiljem raadio ja televisiooni palgalisena toimetama näidendeid.

Looming
Romaanid
David Nicholls on kirjutanud kolm romaani: "Starter for Ten" (2003), "The Understudy" (2005) ja "One Day" (2009).

Stsenaariumid
David Nichollsi esimene stsenaristitöö oli Sam Shepardi näidendi "Simpatico" kohandamine filmistsenaariumiks; ta tegi seda koos ülikooliaegse sõbra režissöör Matthew Warchusiga. "Simpaticos" mängisid Sharon Stone, Catherine Keener, Jeff Bridges, Nick Nolte ja Albert Finney. Film esilinastus 1999. aastal. 

Õnnestunud stsenaarium võimaldas Nichollsil keskenduda kirjutamisele ning peagi valmis romantiline telesari "I Saw You". Telesarja "Cold Feet" kolmanda hooaja stsenaariumi eest kandideeris ta Briti teleauhindade jagamisel parima uue autori kategoorias. Samuti kirjutas ta kuus seeriat sarjale "Rescue Me", kuid kui sarja tootmine pärast esimest hooaega lõpetati, otsustas Nicholls keskenduda romaani kirjutamisele. 

Uuesti stsenaristitöö juurde pöördus ta 2005. aastal, kohandades BBC Shakespeare’i lavastuste sarja jaoks tunniajaseks telelavastuseks komöödia "Palju kära eimillestki". 

2006. aastal valmis Nichollsi romaani põhjal film "Starter for 10". Järgneval aastal kirjutas ta Blake Morrisoni mälestuste põhjal filmi "And When Did You Last See Your Father?" stsenaariumi. 2008. aastal läks BBC eetrisse tema stsenaariumiga ekraniseering Thomas Hardy romaanist "D'Urberville'ide Tess". Hiljem on ta kirjutanud Hardy romaanil "Far From the Madding Crowd" põhineva telefilmistsenaariumi. Tema Charles Dickensi romaani "Suured lootused" põhjal kirjutatud stsenaarium märgiti 2009. aastal ära kui üks paremaid veel lavastamata stsenaariume. 

Oma romaani "One Day" põhjal kirjutas David Nicholls ise ka filmi stsenaariumi. Film "One Day" esilinastus augustis 2011, peaosades olid Anne Hathaway ja Jim Sturgess. 

Näidendid
2005. aastal kirjutas Nicholls Old Vici teatri 24 tunni festivali jaoks näidendi "Aftersun". Kümneminutilises näidendis astusid üles James Nesbitt, Saffron Burrows, Catherine Tate ja Gael García Bernal. Nicholls arendas lavateosest välja komöödia telekanalile BBC One, komöödia kesksetes rollides olid Peter Capaldi ja Sarah Parish ning see läks eetrisse 2006. aastal. 

Isiklikku
David Nicholls elab Londonis koos elukaaslase Hannah' ja kahe lapsega.

Tema lemmikkirjanike seas on George Orwell, Muriel Spark, Fitzgerald John Donne, Charles Dickens, Thomas Hardy, T. S. Eliot, [[Philip Roth]i, John Cheever ja Richard Yates.

Viited

Kategooria:Suurbritannia näitlejad
Kategooria:Inglise kirjanikud
Kategooria:Suurbritannia stsenaristid
Kategooria:Sündinud 1966